Η **Δημοκρατική Ευθύνη** ήταν φιλελεύθερο, κεντρώο ελληνικό πολιτικό κόμμα, ιδρυμένο το 2017 από τον ανεξάρτητο βουλευτή Χάρη Θεοχάρη και τον πρώην υπουργό του ΠΑ.ΣΟ.Κ. Αλέκο Παπαδόπουλο.

Ιστορικό
--------

Η ίδρυση της Δημοκρατικής Ευθύνης τοποθετείται χρονικά στις 7 Ιουλίου 2016, σε εκδήλωση που πραγματοποιήθηκε στο αμφιθέατρο του Ιδρύματος "Μιχάλης Κακογιάννης". Στην εκδήλωση, όπου έδωσαν το «παρών» ο ανεξάρτητος βουλευτής που αποχώρησε από Το Ποτάμι, Χάρης Θεοχάρης και ο πρ. υπουργός Αλέκος Παπαδόπουλος, παρουσιάστηκε η ιδρυτική διακήρυξη, το πρόγραμμα του κόμματος και 12 βασικοί άξονες που ενέπνεαν την πρωτοβουλία. Σύμφωνα με την αντίληψη του κομματικού επιτελείου, δεν πρόκειται για «κάποιο νέο κόμμα, [αλλά για] ένα όχημα νέων ιδεών, από νέους ανθρώπους με νέες ιδέες». Επιπλέον, το κόμμα συναπαρτίζεται από ανθρώπους της παραγωγικότητας στους χώρους εργασίας, δίνοντας έμφαση σε πρόσωπα «με σύγχρονες αντιλήψεις και κοσμοπολιτισμό». Πριν την ίδρυσή του, είχε απευθυνθεί ευρύ κάλεσμα στους «επώνυμους πολίτες από το χώρο της πολιτικής, της παραγωγής, της διανόησης, της τέχνης, της επιστήμης και της διοίκησης».

Λίγους μήνες μετά την ίδρυση της πολιτικής κίνησης, δημιουργήθηκαν τριβές μεταξύ στελεχών και του μοναδικού βουλευτή του, Χάρη Θεοχάρη. Οι διαφορές αφορούσαν κυρίως την πολιτική συμμαχιών του νέου κόμματος. Στις συνεντεύξεις του, ο πρόεδρος έκανε έκκληση για κυβερνησιμότητα και αποδοχή των μεταρρυθμίσεων που εισηγούνται οι δανειστές. Σε επίσημη ανακοίνωση που εκδόθηκε, αφήνονται αιχμές ότι ο Θεοχάρης προσπαθούσε να ακολουθήσει αυτόνομη πολιτική κάθοδο. Τονίζεται επίσης ότι η κίνηση θα συνεχίσει να πορεύεται με γνώμονα την πολιτική αξιοπιστία και ποιότητα. Ως αποτέλεσμα, η Δημοκρατική Ευθύνη έμεινε δίχως κοινοβουλευτική εκπροσώπηση.

Κατά τη διάρκεια του δεύτερου συνεδρίου που συγκλήθηκε την περίοδο Μαΐου 2017 παρουσιάστηκε το πρόγραμμα του κόμματος σε 7 τομείς. Έγινε λόγος για τις πολιτικές εξελίξεις που σημάδεψαν τη διαπραγμάτευση με τους δανειστές, ενώ ασκήθηκε έντονη κριτική στην κυβέρνηση στα πεδία του κλεισίματος της αξιολόγησης και της χειραγώγησης των θεσμών.

Αποτελέσματα εκλογών
--------------------

### Ευρωπαϊκό Κοινοβούλιο

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση | Ομάδα |
| --- | --- | --- | --- | --- | --- | --- |
| 2019 | Θωμάς Παπαλιάγκας | 18.170 | 0,32% | 0 / 21 | 27η | - |

Παραπομπές
----------

1. ↑  «Ο Χάρης Θεοχάρης παρουσίασε την νέα πολιτική κίνηση -Την «Δημοκρατική Ευθύνη»». *iefimerida.gr*. 11 Ιουλίου 2017. .
2. ↑  «Ο Θεοχάρης παρουσίασε επισήμως την «Δημοκρατική Ευθύνη»». *thetoc.gr*. 12 Ιουλίου 2016.
3. ↑  ««Δημοκρατική Ευθύνη» από τον Χ. Θεοχάρη και Αλ. Παπαδόπουλο». *Το ΒΗΜΑ*. 11 Ιουλίου 2016. .
4. ↑  «Ιδρυτικό συνέδριο Δημοκρατικής Ευθύνης». *Η Καθημερινή*. 30 Μαρτίου 2017. .
5. ↑  «"Δημοκρατική Ευθύνη" το νέο κόμμα του Χάρη Θεοχάρη». *capital.gr*. 7 Ιουλίου 2016. .
6. ↑  «Αποστάσεις από τη Δημοκρατική Ευθύνη παίρνει ο Χ. Θεοχάρης». *Ναυτεμπορική*. 16 Οκτωβρίου 2016. Αρχειοθετήθηκε από το πρωτότυπο στις 2021-07-09.. Ανακτήθηκε στις 2021-07-02.
7. ↑  «Διαγράφηκε από το κόμμα που είχε ιδρύσει ο Χάρης Θεοχάρης». *Η Καθημερινή*. 19 Οκτωβρίου 2016. .
8. ↑  «Διαζύγιο Χ. Θεοχάρη με τη Δημοκρατική Ευθύνη που ίδρυσε». *Ναυτεμπορική*. 19 Οκτωβρίου 2016. Αρχειοθετήθηκε από το πρωτότυπο στις 2021-07-09.. Ανακτήθηκε στις 2021-07-02.
9. ↑  «Απέβαλαν τον Χάρη Θεοχάρη από το κόμμα που ο ίδιος ίδρυσε». *iefimerida.gr*. 19 Οκτωβρίου 2016. .
10. ↑  «Για Οικονομία, Ανάπτυξη, Θεσμούς συζητά η Δημοκρατική Ευθύνη». 12 Μαΐου 2017. .

Εξωτερικοί σύνδεσμοι
--------------------

* Δημοκρατική Ευθύνη Αρχειοθετήθηκε 2017-04-11 στο Wayback Machine.